作者:劉斌
標題:和許給事傷牛尚書
內容:名臣不世出，百工之所求。況乃非常器，遭逢興運秋。符彩照千里，銓衡綜九流。經綸資百物，樽俎寄皇猷。韶濩傾複理，典禮紊還修。雖貞棟樑任，兼好藝文遊。佇聞和鼎實，行當奉介丘。高衢翻稅駕，閱水遽遷舟。傳呼更何日，曳履聞無由。歸魂藐修路，徵棹艤邗溝。林薄長風慘，江上寒雲愁。夜臺終不曙，遺芳徒自留。